b'\n_START_ARTICLE_\nCasa Sayrach\n_START_SECTION_\nDescripci\xc3\xb3\n_START_PARAGRAPH_\nAquesta construcci\xc3\xb3 residencial es localitza a l\'eixample esquerra de Barcelona, dins una illa de cases emmarcada pels carrers Aribau, Par\xc3\xads, Enric Granados i l\'Avinguda Diagonal. L\'edifici concretament es troba a la cantonada creada per l\'Avinguda Diagonal i el carrer Enric Granados._NEWLINE_La configuraci\xc3\xb3 en planta de l\'edifici respon a la seva adaptaci\xc3\xb3 al solar de gran superf\xc3\xadcie i forma irregular. \xc3\x89s per aquest motiu que disposa d\'una planta poligonal molt irregular amb nombrosos patis interiors o celoberts -localitzats al centre de la planta i a la banda de les mitgeres amb les finques ve\xc3\xafnes- que permeten donar llum i ventilaci\xc3\xb3 a les estances interiors de la finca. Les estances posteriors s\'obren al pati d\'illa a trav\xc3\xa9s d\'unes galeries cobertes._NEWLINE_Una de les caracter\xc3\xadstiques m\xc3\xa9s rellevants de la planta segons el projecte arquitect\xc3\xb2nic original, \xc3\xa9s la pres\xc3\xa8ncia d\'uns espais de forma ovalada anomenats "rotonda". Aquests \xc3\xa0mbits localitzats a la planta baixa i al pis principal es corresponen amb uns vest\xc3\xadbuls de distribuci\xc3\xb3 dels espais._NEWLINE_L\'edifici presenta set nivells d\'al\xc3\xa7at que es corresponen amb un soterrani, l\'entres\xc3\xb2l, el pis principal, tres pisos m\xc3\xa9s i un nivell sota coberta. Disposa tamb\xc3\xa9 de dues fa\xc3\xa7anes que -per la seva configuraci\xc3\xb3 en angle- s\'articulen a trav\xc3\xa9s d\'un cos central torrejat. Aquesta estructura sobresurt de la cota d\'al\xc3\xa7at de l\'edifici i es remata amb una coberta de cuculla a sobre d\'un templet columnari de formes sinuoses. Aquesta estructura torrejada -configura com un cos calat amb tres finestres tr\xc3\xadfores gran plasticitat per pis- es repeteix a banda i banda de les fa\xc3\xa7anes per\xc3\xb2 la coberta, a difer\xc3\xa8ncia de la central, es limita a un element cupulat a cota amb la resta de la coberta. La coberta disposa d\'unes obertures trilobulades de formes arrodonides que donen gran plasticitat al conjunt._NEWLINE_El nivell de soterrani es configura a la fa\xc3\xa7ana a manera de basament de pedra corregut, a sobre del qual es disposen les finestres de l\'entres\xc3\xb2l que queden emmarcades per la sinuosa motllura que separa sengles nivells. Totes les finestres de les fa\xc3\xa7anes (a excepci\xc3\xb3 del pis principal) tenen la mateixa configuraci\xc3\xb3 exterior, amb un arc de mig punt de formes arrodonides i obertes a un balc\xc3\xb3. Aquests balcons s\xc3\xb3n diferents a cada nivell. Aix\xc3\xad, mentre que al pis principal i primer presenten llosana i barana de pedra, als pisos superiors, la barana es met\xc3\xa0l\xc2\xb7lica. Pel que fa a les finestres, cal destacar el tractament diferenciat de les obertures del pis principal que en tractar-se de la planta m\xc3\xa9s noble de la finca presenten una major monumentalitat. El pis principal cap a la banda de l\'Avinguda Diagonal es configura com un pany calat que va de banda a banda de la fa\xc3\xa7ana gr\xc3\xa0cies al cos de finestres que, a manera de galeria column\xc3\xa0ria, nom\xc3\xa9s es veu interrompuda al tram central per la pres\xc3\xa8ncia d\'una gran tribuna tancada en volad\xc3\xads._NEWLINE_L\'entrada a l\'edifici es realitza per la porta localitzada a la fa\xc3\xa7ana de l\'Avinguda Diagonal. Aquesta porta, emmarcada per dues grans columnes que es configuren com l\'arrencament de la tribuna del pis principal, es caracteritza per la gran rotunditat formal i la gran qualitat material. A la banda esquerra d\'aquesta porta s\'hi troba adossada una porta m\xc3\xa9s petita que es correspon amb l\'entrada a la porteria de la finca, totalment independitzada de la resta del vest\xc3\xadbul gr\xc3\xa0cies a una estructura de fusta i vidre._NEWLINE_Traspassada la porta de l\'entrada s\'accedeix a un vest\xc3\xadbul de grans dimensions i planta rectangular que a manera de passad\xc3\xads, es caracteritza per la gran profusi\xc3\xb3 decorativa del sostre i les parets. Es tracta d\'un espai dividit en tres trams, dos d\'ells coberts amb volta i un -el central- amb c\xc3\xbapula que es sostenen a trav\xc3\xa9s d\'unes columnes llises de pedra. Tant les parets com els sostres estan profusament decorats a trav\xc3\xa9s de baixos i mitjos relleus de guix i pedra que reprodueixen nombrosos elements d\'inspiraci\xc3\xb3 marinera. Aix\xc3\xad les parets presenten un acabament rug\xc3\xb3s i esculpit que reprodueix las ones del mar i unes figures que recorden les meduses. Les voltes recorden la rugositat de les closques de les caracoles i petxines i la c\xc3\xbapula central es presenta com un joc de textures i formes que recorda una gran venera. En aquest sentit un dels elements m\xc3\xa9s representatius de l\'edifici i m\xc3\xa9s impactants pel gran treball escult\xc3\xb2ric i decoratiu, \xc3\xa9s l\'escala i l\'arc d\'ingr\xc3\xa9s a aquesta. L\'escala es localitza al final del vest\xc3\xadbul i es troba emmarcada per un gran arc d\'acc\xc3\xa9s que reprodueix l\'esquelet d\'una balena._NEWLINE_En aquest espai es localitza tamb\xc3\xa9 l\'ascensor de fusta, que es troba envoltat per una estructura de ferro, la decoraci\xc3\xb3 del qual segueix els models ornamentals emprats en la porteria. Les parets de l\'escala es troben decorades amb un estuc planxat amb unes figures que recorden meduses.\n_START_SECTION_\nHist\xc3\xb2ria\n_START_PARAGRAPH_\nTot i que el projecte original de la casa presentat per a obtenir la llic\xc3\xa8ncia d\'obra est\xc3\xa0 signat per l\'arquitecte Gabriel Borell i Cardona, s\'ha d\'atribuir la creaci\xc3\xb3 conceptual i projectual a Manuel Sayrach i Carreras. Manuel Sayrach -fill del propietari i promotor de la casa- encara no posse\xc3\xafa el t\xc3\xadtol d\'arquitecte al 1915, motiu pel qual no va poder signar el projecte._NEWLINE_Aquest edifici s\'emmarca dins del la corrent modernista -en la seva vessant m\xc3\xa9s tardana- i \xc3\xa9s considerat com l\'ultim gran edifici  barcelon\xc3\xad rellevant d\'aquest estil._NEWLINE_Manuel Sayrach i Carreras no es caracteritza per haver deixat  un gran nombre de manifestacions arquitect\xc3\xb2nics per\xc3\xb2 si per la gran originalitat ornamental i la plasticitat dels volums, tot presentant un estil molt personal que l\'aproxima en certa manera al corrent gaudini\xc3\xa0._NEWLINE_Aquesta casa va guanyar el Concurs anual d\'edificis art\xc3\xadstics de l\'Ajuntament de Barcelona l\'any 1917'